На почетку Априлског рата 1941. године, пуковник Драгољуб Михаиловић се налазио на месту начелника Оперативног одељења Друге армије у Сарајеву. Негде на планини Озрен око 20. априла, сазнао је за капитулацију и изјавио да је не признаје. Пуковник Михаиловић је групом од 7 официра и 20 подофицира и војника стигао на Равну гору 11. маја 1941. године и ту основао Команду четничких одреда Југословенске војске, према предратној доктрини четничког (герилско) ратовања која је важила у Југословенској војсци. Дан раније, придружио му се стари пријатељ мајор Александар Мишић, син војводе Живојина Мишића. Капетан Божа Перовић, који је од тада све до краја 1946. године био уз Михаиловића, носио је заставу 41. пешадијског пука Друге армије Југословенске војске, која је постала његова ратна застава.